Title: กฎกระทรวง กำหนดอัตรา หลักเกณฑ์ และวิธีการจ่ายเงินสมทบที่บริษัทประกันภัย ต้องจ่ายให้แก่กองทุนทดแทนผู้ประสบภัย พ.ศ. 2547

กฎกระทรวง

กฎกระทรวง
กำหนดอัตรา
หลักเกณฑ์ และวิธีการจ่ายเงินสมทบที่บริษัทประกันภัย
ต้องจ่ายให้แก่กองทุนทดแทนผู้ประสบภัย
พ.ศ.
๒๕๔๗

อาศัยอำนาจตามความในมาตรา ๕ และมาตรา ๓๖
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ.
๒๕๔๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงพาณิชย์ออกกฎกระทรวงไว้
ดังต่อไปนี้

ข้อ ๑  ให้ยกเลิกกฎกระทรวงกำหนดอัตรา หลักเกณฑ์
และวิธีการจ่ายเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัย
พ.ศ. ๒๕๔๖

ข้อ ๒ 
ให้บริษัทจ่ายเงินสมทบให้แก่กองทุนภายในสามสิบวันนับแต่วันสิ้นรอบสามเดือนในอัตราร้อยละหนึ่งของเบี้ยประกันภัยที่ได้รับจากผู้เอาประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕
การคำนวณเบี้ยประกันภัยที่ได้รับจากผู้เอาประกันภัยตามวรรคหนึ่ง
ให้ใช้เกณฑ์สิทธิโดยให้นำเบี้ยประกันภัยที่เกิดขึ้นในรอบสามเดือนใดแม้ว่าจะยังไม่ได้รับชำระในรอบสามเดือนนั้นมารวมคำนวณเป็นเบี้ยประกันภัยของรอบสามเดือนนั้น

ข้อ ๓  การจ่ายเงินสมทบตามข้อ ๒ บริษัทจ่ายดังนี้
(๑) เงินสด เช็ค หรือดร๊าฟ
(๒)
โอนเงินจ่ายเข้าบัญชีกองทุนที่ฝากไว้กับธนาคารพาณิชย์

ข้อ ๔  ในกรณีที่บริษัทจ่ายเงินสมทบเป็นเช็คหรือดร๊าฟ
บริษัทจะต้องสั่งจ่ายกองทุนและเช็คหรือดร๊าฟนั้นต้องเป็นเช็คหรือดร๊าฟที่ไม่ลงวันที่ล่วงหน้า

ข้อ ๕ 
ในกรณีที่บริษัทส่งเงินสมทบเพื่อจ่ายให้แก่กองทุนเกินจำนวนที่ต้องชำระในรอบสามเดือนใด
ให้บริษัทยื่นคำร้องตามแบบที่นายทะเบียนกำหนดเพื่อขอนำเงินในส่วนที่เกินนั้นไปจ่ายเป็นเงินสมทบให้แก่กองทุนในรอบสามเดือนต่อๆ
ไปได้จนกว่าเงินในส่วนที่เกินนั้นจะหมดลง

ข้อ ๖[๑]  กฎกระทรวงนี้ให้ใช้บังคับตั้งแต่วันที่ ๑
มกราคม พ.ศ. ๒๕๔๗ เป็นต้นไป

ให้ไว้
ณ วันที่ ๘ มิถุนายน พ.ศ. ๒๕๔๗
วัฒนา  เมืองสุข
รัฐมนตรีว่าการกระทรวงพาณิชย์

หมายเหตุ
:- เหตุผลในการประกาศใช้กฎกระทรวงฉบับนี้ คือ
เนื่องจากอัตราเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัยตามที่กำหนดในกฎกระทรวงกำหนดอัตรา
หลักเกณฑ์
และวิธีการจ่ายเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัย
พ.ศ. ๒๕๔๖ ไม่สอดคล้องกับสภาวการณ์ปัจจุบัน
สมควรปรับลดอัตราเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัย
จากอัตราร้อยละหนึ่งจุดสองห้าของเบี้ยประกันภัยที่ได้รับจากผู้เอาประกันภัยเป็นอัตราร้อยละหนึ่งของเบี้ยประกันภัยที่ได้รับจากผู้เอาประกันภัย
จึงจำเป็นต้องออกกฎกระทรวงนี้

ศุภชัย/พิมพ์
๘
กันยายน ๒๕๔๗
นวพร/สุนันทา/ตรวจ
๒๐
กันยายน ๒๕๔๗
A+B
นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๒๑/ตอนที่ ๔๗ก/หน้า ๓๐/๒๖ กรกฎาคม ๒๕๔๗